[Video] 18-jarige rugbyspeler se skop laat internet gonsFoto: Verskaf Ruben van Blerk (18), ŉ onderwysstudent aan die Universiteit van die Vrystaat, het mense behoorlik aan die gons oor hoe ver hy die bal uit ŉ baie skuins hoek deur die pale kon stuur. Die video, wat Ruben se kamermaat geneem het, het soos ŉ veldbrand versprei nadat Ruben dit op Instagram gedeel het. Dit wys hoe Ruben van ŉ hele ent duskant die kantlyn die bal sowat 60 m ver skop en dit deur die pale jaag. Dit het selfs internasionaal opslae gemaak. Dié jong rugbyspeler woon in Newcastle, KwaZulu-Natal en meen die lug is baie dikker naby die kus en daarom moes hy baie harder werk om die bal ver te kon skop toe hy rugby vir sy hoërskool, Maritzburg College, gespeel het. “Die lug hier in Bloemfontein is baie dunner, dus tel dit in my guns,” sê Ruben. Hy speel reeds van jongs af rugby en dit is sy droom om eendag op ŉ professionele vlak te speel. Hy dra tans die nommer 10 trui vir sy koshuis, Huis Welmoed en oefen elke dag vir ongeveer twee ure. Vir Ruben is dit belangrik om homself uit te daag en daarom probeer hy gereeld moeilike skoppe. “Ek dink wat die skop so spesiaal maak, is die feit dat die bal inkrul so op die laaste sekonde en seker ook oor die hoek van die skop,” sê Ruben. In die video staan hy voor ŉ paal en ŉ muur, wat die skop nog ingewikkelder maak, maar hy laat dit vreeslik maklik lyk. “Ek is oorweldig oor almal se reaksie. Dit was onverwags, maar dit is ŉ lekker gevoel.” Rugbykenners meen dié skop is ŉ goeie skop, veral vir Ruben se ouderdom en die moeilike hoek van die skop. https://www.instagram.com/p/BRacIa1BJwb/?taken-by=rubenvanblerk